KIRJALLINEN KYSYMYS E-3821/00

esittäjä(t): W.G. van Velzen (PPE-DE) komissiolle

(7. joulukuuta 2000)

Aihe: Lisäkysymys matkapuhelimien käyttäjille asetetuista kansainvälistä verkkovierailua koskevista (roaming) maksuista

Komission jäsen Monti vastasi 4. lokakuuta 2000 komission puolesta kysymykseen matkapuhelimien käyttäjille asetetuista kansainvälistä verkkovierailua koskevista (roaming) maksuista (E-2648/00), jonka esitin 13. heinäkuuta 2000.

Komission vastaus antaa aihetta moniin lisäkysymyksiin:

1. Milloin komissio julkaisee tulokset tutkimuksestaan, joka koskee verkkovierailumaksujen rakennetta ja tasoa Euroopan unionissa?

2. Mitä menetelmää komissio on käyttänyt voidakseen verrata eri palveluntarjoajien verkkovierailumaksuja?

3. Voiko komissio tehdä lisäksi esikuva-analyysin eri palveluntarjoajien verkkovierailumaksuista ja verrata tuloksia Yhdysvalloissa vallitsevaan käytäntöön?

4. Onko komissio valmis tekemään edellä mainitun tutkimuksen lähitulevaisuudessa?

5. Mitä mahdollisuuksia komissiolla on toteuttaa avoimuutta verkkovierailumaksujen alalla?

6. Missä määrin matkapuhelimella soitettavia kansainvälisiä puheluita koskevat hinnat voidaan komission mielestä luokitella verkkovierailun alaan?

7. Onko komissio sitä mieltä, että palveluntarjoajien käyttämä menetelmä verkkovierailumaksujen asettamiseksi matkapuhelimien käyttäjille on nykyisellä lähentymisen aikakaudella edelleen käypä?

Mario Montin komission puolesta antama vastaus

(12. helmikuuta 2001)

1. Komissio esitti 24. marraskuuta 2000 jäsenvaltioiden kilpailu- ja sääntelyviranomaisille luottamuksellisen raportin tutkimuksensa tuloksista. Raportista laadittiin myös julkiseen levitykseen tarkoitettu versio, joka julkaistiin 13. joulukuuta 2000.(1)

2. Operaattorien verkkovierailuista veloittamat maksut muodostuvat yleensä siten, että tukkuhintoihin lisätään vakioprosenttiosuus (1035 prosenttia). Vähittäishinnat määräytyvät siis pääasiassa matkaviestinoperaattorien toisiltaan veloittamien maksujen perusteella. Kun verkkovierailuihin ei sovelleta etuuskohtelua eikä alennuksia, verkkovierailupalvelujen tukkuostoista aiheutuvat kustannukset samassa maassa näyttävät olevan kaikille operaattoreille jokseenkin samat.

Komissio on verrannut eri operaattorien veloittamia tukkumaksuja vähittäismaksuihin, joita ne laskuttavat tavanomaisista kansainvälisistä puheluista. Maksutiedot suhteutettiin parhaisiin käytäntöihin ja saatavissa oleviin kustannustietoihin. Kustannuksista on kuitenkin vaikea saada yksityiskohtaisia tietoja, koska matkaviestinoperaattoreilla ei yleensä ole lakisääteistä velvoitetta pitää niistä kirjaa. Alaa koskevan tutkimuksen yhteydessä kerättyjen tietojen perusteella kustannuserot eivät näytä korreloivan merkityksellisesti tukkuhintojen eroihin, eivätkä verkkovierailujen kustannukset yleensäkään korreloi maksuihin.

3. Kyseessä on kilpailusääntöjen mukainen alakohtainen tutkimus, jonka tavoitteena ei ole verrata käytäntöjä esikuviin. Sen sijaan hintavertailua on käytetty yhtenä monista osoittimista, joiden avulla voidaan selvittää, mikä on olennaista vertailtaessa operaattorien ja niiden muodostamien ryhmittymien hintatasoa ja hinnoittelukäytäntöä. Sitä paitsi edes parhaiden käytäntöjen mukaiset verkkovierailuhinnat eivät näytä perustuvan kustannuksiin. Esikuvien noudattaminen voisi johtaa siihen, että hinnat vakiintuisivat kustannuksiin nähden liian korkealle tasolle. Lisäksi se saattaisi helpottaa hinnoista sopimista.

Yhdysvalloissa matkapuhelulaskutus perustuu periaatteeseen, jonka mukaan puhelun vastaanottaja maksaa, kun taas yhteisössä soittaja maksaa. Siksi matkapuhelimia käytetään Yhdysvalloissa eri tavalla kuin EU:ssa ja ne yleistyvät hitaammin. Yhdysvaltojen sisäisistä verkkovierailuista veloitettavia maksuja on vaikea verrata EU:n jäsenvaltioiden välisiin maksuihin.(2)

4. Tutkimus Yhdysvaltojen hintatasosta ei toisi paljonkaan lisävalaistusta asiaan, koska EU:n ja Yhdysvaltojen tietoja on vaikea vertailla. Siksi komissio ei suunnittele tällaisen tutkimuksen tekemistä.

5. Operaattorit ovat jo varsin hyvin perillä toistensa verkkovierailuista laskuttamista hinnoista, mikä saattaa helpottaa hiljaista tai aktiivista hinnoista sopimista. Vähittäistasolla on lähinnä kansallisten sääntelyviranomaisten ja kuluttajansuojajärjestöjen asia alakohtaisten tai yleisten, kuluttajansuojaa koskevien sääntöjen nojalla vaatia tai kannustaa operaattoreita julkistamaan hintatietonsa. Yksittäisten kilpailuasioiden yhteydessä komissio voi asian käsittelyn niin vaatiessa edellyttää vähittäishintatietojen julkaisemista ja/tai tukkualennusten siirtämistä kuluttajahintoihin.

6. Koska toisessa verkossa vastaanotetut tai soitetut puhelut ovat erilaisia kuin ulkomaanliikenteen matkapuhelut, jotka tilaaja soittaa kotiverkossaan, ei ole mahdollista erottaa mitään tiettyä osaa ulkomaanliikenteen matkapuhelun hinnasta sen roaming-osuudeksi. Kun verrataan verkkovierailupuhelujen tukkuhintoja samassa verkossa tavanomaisista puheluista veloitettaviin vähittäishintoihin, ei näytä olevan mitään perusteltua syytä siihen, että verkkovierailupuhelujen tukkuhintojen olisi oltava kalliimmat. Vaikka verkkovierailupuhelujen käsittelystä aiheutuukin yleensä joitain lisäkuluja (mm. roaming-sopimusten tekemisestä ja laskutusjärjestelyistä aiheutuvat kustannukset), niistä saadaan myös huomattavia säästöjä (mm. markkinointi- ja mainoskulut sekä asiakasluottoihin liittyvät riskit). Koska tutkimuksessa noudatettiin kilpailusääntöjä, siinä ei kuitenkaan voitu ottaa kantaa siihen, mitkä olisivat ulkomaanliikenteen GSM-verkkovierailupuhelujen kohtuulliset kustannukset tai hinnat.

7. Sen määrittely, ovatko käytössä olevat hinnoitteluperusteet asianmukaiset, on komission asia vain siinä tapauksessa, että hinnoittelussa rikotaan kilpailusääntöjä. Teknisen ja kaupallisen kehityksen ohella myös lähentyminen voi tuottaa uusia kannustimia roaming-markkinoiden kilpailulle. Jos kilpailusta syntyy riittävä paine, käynee niin, että operaattorit joutuvat luopumaan sekä tähänastisesta vähittäishinnoittelukäytännöstään, jonka mukaan tukkuhintoihin lisätään rutiininomaisesti tietty prosenttiosuus, että nykyään yleisesti käytössä olevasta yhdenmukaisesta tukkuhinnoittelusta.

(1) http://europa.eu.int/comm/competition/antitrust/others/sector_inquiries/roaming/.

(2) Ks. esim. Cellular Mobile Pricing Structures and Trends, OECD, Pariisi, toukokuu 2000 (DSTI/ICCP/TISP(99)11/FINAL).